## Rješenje Ustavnog suda Republike Hrvatske broj U-II-308/1992. od 26. svibnja 1993.

### NN 56/1993 (13.6.1993.), Rješenje Ustavnog suda Republike Hrvatske broj U-II-308/1992. od 26. svibnja 1993.

# USTAVNI SUD REPUBLIKE HRVATSKE

Ustavni sud Republike Hrvatske. na sjednici 26. svibnja 1993. godine,
donio je ovo

## RJEŠENJE

1. Obustavlja se postupak za ocjenu ustavnosti i zakonitosti odredaba
članaka 7,11, 14. i 15. Poslovnika Zastupničkog doma Sabora Republike Hrvatske
("Narodne novine", br. 59/92).

2. Ovo će se rješenje objaviti u "Narodnim novinama".

Obrazloženje

Ustavni sud Republike Hrvatske je svojim rješenjem od 19. listopada
1992. godine pokrenuo, po vlastitoj inicijativi, postupak za ocjenu ustavnosti
i zakonitosti odredaba navedenih u izreci, a 14. prosinca 1992. godine
prijedlog za ocjenu ustavnosti i zakonitosti tih odredaba podnio je i Klub
zastupnika Hrvatske narodne stranke - Zagreb. U toku postupka u ovom predmetu,
donesen je Zakon o izmjenama i dopunama Zakona o izborima zastupnika u
Sabor Republike Hrvatske ("Narodne novine", br.1/93) koji je
stupio na snagu danom objave u "Narodnim novinama" 6. siječnja
1993.). Navedenim izmjenama i dopunama, među ostalim, izmijenjene su i
dopunjene odredbe članka 6. st. 2. i 3. i članka 8. st. 1. toč. 4. toga
zakona ("Narodne novine", br. 22/92) koje su ovom Sudu - prilikom
donošenja spomenutog rješenja o pokretanju postupka - bile uporište za
sumnju u zakonitost osporenih odredaba članaka 7, 11, 14. i 15. Poslovnika
Zastupničkog doma Sabora. Spomenute izmjene i dopune odnose se na uređenje
instituta mirovanja zastupničkog mandata i na položaj zamjenika zastupnika.
Naime, prema članku 6. st. 2. i 4. i članku 8. st. 1. toč. 4. zakona zastupnik
ne može istodobno biti sudac Ustavnog suda Republike Hrvatske, sudac, javni
tužitelj, zamjenik javnog tužitelja, javni pravobranitelj itd. Ako prihvati
izbor ili imenovanje na neku od tih dužnosti prestaje mu mandat prije isteka
vremena na koje je izabran i zamjenjuje ga njegov zamjenik. Odredba pak
članka 6. st. 6. Zakona predviđa institut mirovanja zastupničkog mandata.
Prema toj odredbi, zastupnik ne može biti istodobno predsjednik, potpredsjednik,
ministar ili drugi član Vlade Republike Hrvatske ili zamjenik ministra.
Za vrijeme dok obavlja jednu od tih dužnosti, zastupnički mu mandat miruje,
a zastupničku dužnost umjesto njega obavlja zamjenik zastupnika pod pretpostavkom
iz članka 6. st. 4. i 5. toga zakona. Izmjenama i dopunama o kojima je
riječ, osporene su odredbe navedenog Poslovnika postale zakonite. Naime,
institut mirovanja zastupničkog mandata i institut zamjenika zastupnika
za slučaj mirovanja zastupničkog mandata sada su uređeni zakonom ("Narodne
novine", br. 1/93). Otpada stoga sumnja u zakonitost osporenih odredaba
izražena u spomenutom rješenju ovoga Suda o pokretanju postupka, odnosno
nema mjesta tvrdnji iz prijedloga Kluba zastupnika Hrvatske narodne stranke
- Zagreb o njihovoj nezakonitosti. Nadalje, nema razloga ni za sumnju u
ustavnost osporenih određaba navedenog Poslovnika, odnosno nema opravdanja
za tvrdnju da su te odredbe nesuglasne Ustavu. Nema, naime, zapreke u Ustavu
da se odredbe navedenog Poslovnika bave mirovanjem zastupničkog mandata
i zamjenikom zastupnika. Ovo razumljivo u granicama načina rada Zastupničkog
doma Sabora Republike Hrvatske, kako je to i predviđeno u odredbi članka
79. st .1. Ustava. Osporene odredbe - očito je to iz njihova sadržaja -odnose
se zaista na način rada, odnosno postupak i radnje koji se provode u Zastupničkom
domu u slučajevima kad su ispunjene pretpostavke za mirovanje zastupničkog
mandata i uvođenje zamjenika zastupnika. Iz navedenih razloga, valjalo
je daljnji postupak u ovom predmetu obustaviti temeljem članka 27. Ustavnog
zakona o Ustavnom sudu Republike Hrvatske ("Narodne novine",
br. 13/91). Objava ovog rješenja temelji se na odredbi članka 20. st.1.
Ustavnog zakona o Ustavnom sudu Republike Hrvatske ("Narodne novine",
br. 13/91).

Broj : U-II-308/ 1992.

Zagreb, 26. svibnja 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 56/1993-1144